ຂປລ. ເມື່ອບໍ່ດົນມານີ້, ທ່ານ ພົຕ ວັນທອງ ກອງມະນີ ຮອງລັດຖະມົນຕີ ຫົວໜ້າກົມໃຫຍ່ການເມືອງ ກະຊວງປ້ອງກັນຄວາມສະຫງົບ(ປກສ) ໄດ້ຕ້ອນຮັບ ທ່ານ ພັອ ຫງວຽນ ເລ ກວາງ ຮອງຫົວໜ້າກົມຄຸ້ມຄອງກໍ່ສ້າງ ແລະ ຄ້າຍຄູ ກະຊວງ ປກສ ຫວຽດນາມ ແລະ ທ່ານ ພົຈວ ຟານ ແທັງ ຕວັນ ຫົວໜ້າອົງການຜູ້ຕາງໜ້າ ກະຊວງ ປກສຫວຽດນາມ ປະຈຳລາວ ພ້ອມຄະນະ ທີ່ເດີນທາງມາຢ້ຽມຢາມ ແລະ ເຮັດວຽກຢູ່ ສປປ ລາວ ໂດຍສອງຝ່າຍ ໄດ້ພ້ອມກັນປຶກສາຫາລືກ່ຽວກັບ ວຽກງານການສໍາຫລວດ ໂຄງການກໍ່ສ້າງ ວິທະຍາຄານ ການເມືອງປ້ອງກັນຄວາມສະຫງົບ ເພື່ອເຮັດໃຫ້ໂຄງການດັ່ງກ່າວ ໄດ້ຮັບການຈັດຕັ້ງປະຕິບັດ ເພື່ອເປັນສັນຍາລັກພິເສດ ໃນປີສາມັກຄີມິດຕະພາບ ລະຫວ່າງ ກະ ຊວງ ປກສ ລາວ ແລະ ກະຊວງ ປກສ ຫວຽດນາມ.
ທ່ານຮອງລັດຖະມົນຕີ ກະຊວງ ປກສ ໄດ້ ສະແດງຄວາມຊົມເຊີຍ ແລະ ຕີລາຄາສູງຕໍ່ການຢ້ຽມຢາມໃນຄັ້ງນີ້, ໃນໂອກາດສະເຫລີມສະຫລອງ ປີສາມັກຄີມິດຕະພາບ ລາວ-ຫວຽດນາມ ປີ 2022 ຈະເປັນການສືບຕໍ່ເພີ່ມພູມຄູນສ້າງ ແລະ ເສີມຂະຫຍາຍມູນເຊື້ອ ແຫ່ງສາຍພົວພັນມິດຕະພາບ ຄວາມສາມັກຄີພິເສດ ແລະ ການຮ່ວມມືຮອບດ້ານ ລະຫວ່າງ ສອງພັກ, ສອງລັດ ແລະ ປະຊາຊົນສອງຊາດ ລາວ-ຫວຽດນາມ ໂດຍສະເພາະ ການພົວພັນຮ່ວມມືລະຫວ່າງ ສອງກະຊວງ ປກສ ລາວ-ຫວຽດນາມ ໃນອະນາຄົດໃຫ້ແໜ້ນແຟ້ນຍິ່ງຂຶ້ນ.
ໂອກາດນີ້, ທ່ານ ພັອ ຫງວຽນ ເລ ກວາງ ໄດ້ສະແດງຄວາມຂອບໃຈ ຕໍ່ການຕ້ອນຮັບອັນອົບອຸ່ນໃນຄັ້ງນີ້, ພ້ອມທັງໄດ້ແຈ້ງຈຸດປະສົງ ໃນການມາຢ້ຽມຢາມໃຫ້ ທ່ານຮອງລັດຖະມົນຕີ ກະຊວງ ປກສ ຮັບຊາບ ໂດຍສະເພາະ ແມ່ນການເສີມຂະຫຍາຍ ສາຍພົວພັນມິດຕະພາບ ແລະ ການຮ່ວມມື ລະຫວ່າງ ສອງປະເທດ ກໍຄື ການແລກປ່ຽນຄຳຄິດຄຳເຫັນ ຕໍ່ກັບບັນຫາສຳຄັນຕ່າງໆ ເພື່ອເປັນການສືບຕໍ່ຮັດແໜ້ນ ສາຍພົວພັນຮ່ວມມື ລະຫວ່າງ ສອງປະເທດໃນອະນາຄົດ ແລະ ເພື່ອເປັນການຈັດຕັ້ງປະຕິບັດ ແຜນການຮ່ວມມື ລະຫວ່າງ ກະຊວງ ປກສ ລາວ ແລະ ກະຊວງ ປກສ ຫວຽດນາມ ທີ່ໄດ້ລົງນາມຮ່ວມກັນ.
ຂໍ້ມູນ-ພາບ: ໜັງສືພິມ ປກສ
ເນື້ອໃນ: ຂປລ